정조 8년
甲辰四月二十二日辰時。上御誠正閣。大臣備局堂上引見入侍時。領議政鄭存謙。左議政李福源。右議政金熤。行判中樞府事具善復。行副司直金魯鎭。行副司直鄭好仁。戶曹判書鄭一祥。禮曹判書嚴璹。吏曹判書李在簡。漢城判尹金履素。行副司直尹塾。刑曹判書趙時俊。知敦寧徐有寧。咸春君李昌運。行副司直李敬懋。訓鍊都正徐有大。同敦寧金文淳。副提學徐有防。執義姜。掌令李碩九。司諫申致權。持平韓用龜。正言洪樂淵。副校理曺允大。修撰李勉兢。記事官沈晉賢。事變假注書鄭觀輝。記注官金健修。記事官金鳳顯。以次進伏訖。存謙曰。數日間聖體調攝。若何。上曰。今則快差矣。存謙曰。湯劑進御之後。亦有奏效之慶乎。上曰。藥亦善降。似有顯效矣。存謙曰。王大妃殿氣候。何如。上曰。一樣矣。存謙曰。惠慶宮氣候。何如。上曰。一樣矣。存謙曰。元子宮氣候。亦何如。上曰。一樣好在矣。福源曰。再昨日諸大臣入對。臣則適有私故。不得隨入。不勝惶悚矣。今番聖候。雖是微感。屢日彌留。下情焦慮。今已快復。極庸欣忭。伏未知諸節皆已復常乎。上曰。向時感証。雖不大段。膈氣不利。以是爲悶矣。今已夬勝矣。福源曰。月前順娩。伏不勝歡欣。向後詵詵之慶。從玆可卜矣。上曰。今審雨澤。實是望外。今雖開霽。能無不足之慮乎。存謙曰。三日之雨。所得浹洽。方域之內。亦必均霑。且溝渠洗濯之後。癘氣亦必寢息云。誠可幸也。上曰。昨日之政。可謂大政矣。存謙曰。兩銓多窠。幾如都政。新除水使。儘是得人矣。上曰。每欲一試。故昨有特敎矣。存謙曰。邊門重地。不可不擇人。故今此灣尹之代。方欲以嘉善擬薦矣。上曰。從長處之。可也。存謙曰。儲穀一事。最是目下急務。而儲穀亦無別般道理。只守半留之法而已。備荒之穀。皮牟最緊。方今穀簿。到處㮙然。其在慮後之道。宜遵半留之制。八道牟還。擧大數計之。合爲一百十三萬九千六百餘石。若爲半留。則雖或有隨邑闊狹之政。國中所儲之牟。少不下五十六萬餘石。亦足爲儲穀之一大助。一依昨年例。諸道牟還。當其分給時。折半分留之意。預爲分付。何如。上曰。依爲之。出擧條存謙曰。卽見京畿監司沈頤之所啓。原州太運來時。船馬雜費。以原穀取用矣。依昨今年江都米例。以當年耗條劃給充補事。令廟堂稟處爲辭矣。移運時船馬雜費之以當年耗條劃給。充補元穀。旣有已例。依所請許施。何如。上曰。依爲之。出擧條存謙曰。平安監司鄭民始狀啓。以爲。西藩重鎭也。而挽近以來。穀簿財貨。漸就耗縮。邑弊民瘼。實多難支。而目下最難處者。卽營下凋殘之弊。道內錢荒之患。在前城中市廛之殷盛。營下各所之設置。甲於諸道。今則列肆幾乎半減。營底擧皆赤立。細究其弊。專由於財窮錢荒之致。及今救急之道。惟在散債。而散債之法。每患其割用利殖。恒留本錢。歲月旣久之後。終至於失公貨而貽民害。今若輕其利殖。定以年限。而又於利殖中。儲留幾許。以報其本。待本數滿足。蕩減其原錢。則於公無所失。於民大有效矣。本營所管各庫記簿錢時在之數。爲二十餘萬兩。而又有每年添入之數。積而不用。有妨泉流。徒長奸竇。若出十萬兩錢。以輕利而給民間。限以十三年還充本數後。仍施停殖蕩債之法。則公貨終當自在。惠澤可以下究。請令廟堂稟旨。分付矣。西關以雄藩重鎭。近甚凋殘。誠非細憂。加以目下錢荒。又是中外通患。今若散債而輕其利殖。定其年限。待其本數滿足。蕩減原錢。則揆之蘇殘復舊之道。參以通貨益下之政。俱爲方便。本營記簿錢中十萬兩。依狀請許貸擧行。事件成節目。上送籌司之意。分付。何如。上曰。左右相之意。何如。福源曰。放債之多。至於破民産失公貨者。以其子母竝徵。積年留債也。輕其利殖。則旣無難捧之慮。蕩其本錢。則終爲無債之民。十年之後。卽爲收殺。則於民於官。似無爲弊之端矣。熤曰。放債之弊。專由於取利而存本。仍成年久臥債之致也。今此西伯所請。有異於此。取其輕利。以待準本數之後。便卽蕩其本債。則似無失公貨貽民害之慮矣。上曰。依爲之。西伯辭朝時。此事有所陳白。而以營下市肆之近甚凋殘。或慮有來頭病民之端。使之細加斟量。狀請裁處矣。到營之後。狀辭又復如此。民情之願受。槪可推知。然事不可不慮。後如有一分難處之端。更令具意見論理狀聞。可也。出擧條存謙曰。司諫李福徽上疏。以爲。湖南朔膳進上之規。各邑收捧價本於民間。出給營主人。使之貿易進排。而所謂主人。預受其價。消盡於私用。及其封進。無計辦出。圖得還穀。曾無一包之納。一主人所負。多則五六千石。少不下四五百石。而五十三州。無不皆然。此實南路之一大痼弊也。請令廟堂。卽速釐正爲辭。而批旨有令廟堂從便講究之命矣。湖南時道伯。年前爲本道御史時。歸陳此弊。使不得預受其價。擅給還穀之意。覆啓。分付矣。各邑營主人。預受物價。私自消融。受出還穀。仍成逋欠。誠極痛駭。而此不過爲守令者。拘於顔私。不能嚴加防塞而然。道臣若能痛加禁斷。則此何足煩聞朝廷。此後守令中。如或有預給其價。擅給還穀之事。則係是那移。當該守令。隨其現發。狀聞論罪事。更加嚴飭。何如。上曰。依爲之。出擧條存謙曰。外邑陪牌問議。今當回啓矣。上曰。此則以草記稟處。可也。福源曰。熊川漂民之盡數生還。東南北六萬石運穀之無一臭載。俱甚奇幸。上曰。然猶有一格軍之渰歿。亦可矜也。一祥曰。瓦署瓦甎。大小厚薄。自有尺量。而近來貢人匠手輩。奸僞漸滋。燔造全不堅固。體樣亦甚薄劣。每當各處修改。旋卽滲漏破碎。事極痛駭。自今以後。該署郞官。躬親監燔。躬親進排。而如有不勤之弊。則郞官論罪。貢人匠手。從重科治。出擧條嚴飭。何如。上曰。依爲之。出擧條一祥曰。時御所雨漏處修改。何以爲之乎。上曰。待快晴。改擇日爲之。可也。一祥曰。慶熙宮雨漏處。何以爲之乎。上曰。此亦同爲擧行。可也。在簡曰。京畿願納人等。旣有加資之命。而其中有僧徒一人。此則當以帖加擧行矣。上曰。依爲之。出擧條履素曰。臣以東西郊病人事。有所仰達者矣。蓋病人多是貧民。其在不病之時。左右謀生。僅能糊口。及其病出。措手沒策。間或有病差而無食致命者云。其爲傷惻。容有極哉。臣取考本府謄錄。則病人出幕者。或因傳敎。或因備局分付。捧甘兩署。受成冊移賑廳給糧事。載在式例中。今亦依此爲之。恐合事宜。故敢此仰達矣。上曰。所奏甚好。依此爲之。可也。出擧條昌運曰。北漢行宮與公廨各處修繕之役。今已設施矣。臣方數次躬審董飭。而當日往還。則只言送政院微稟事。曾有定式。而若經宿往還。則事當納符。故敢此仰達矣。上曰。此則有年前定式。依此爲之。可也。敬懋曰。本營鄕軍。昨年冬。以穡事之大無。限麥秋停番事。因特敎行會矣。麥旣登場。一依當初定奪。七八月當京畿軍。及期點上之意。預先知委。何如。上曰。依爲之。出擧條仍下敎曰。訓將之意。何如。善復曰。訓局軍兵。今方立代。臣雖陳愚見。似非公言矣。存謙謂善復曰。只當陳其便否而已。似此細嫌。豈可煩達乎。善復曰。論以民情。則當此窮節。必以爲難矣。上曰。聞是七八月當番。則正是舊穀已盡。新穀未登之時。畿甸之民。甫經歉荒。此際上番。儘可軫念矣。存謙曰。民情則雖或可悶。宿衛軍兵。事體至重。亦豈可每每停退乎。今年則麥旣占登。秋亦有望。向後民情。似必漸勝矣。有大曰。禁衛停番軍。依例點上事。禁將旣已陳達。蒙允矣。御營上番軍之曾前停退者。亦爲依例徵番。何如。上曰。當次上番者。在於何道耶。有大曰。湖西當次矣。上曰。湖西之民。饑饉未蘇。有難徵番。其次當番者。又是何處耶。有大曰。原春道又當其次矣。上曰。關東民情。甚於湖西。亦難徵番矣。有大曰。又其次則京畿海西。而京畿之民。亦當荐饑之餘。民情無異於關東湖西。惟有海西一路。昨農稍勝。可以徵番。而但有違於五年一上番之例。不敢循例仰請矣。上曰。訓將之意。何如。善復曰。海西御營軍之番次。旣在明年春夏間。則雖或前期徵上於七八月。其所先後。不過六七朔之間。且亦有換次徵番之例。今當湖西關東荐饑之餘。不可無闊狹之道矣。有大曰。訓將之言。亦旣如此。今此御營軍上番。以海西軍換次徵上之意。知委。何如。上曰。依爲之。出擧條敬懋曰。本營中旬設行。已至六年之久。當此歉歲窮夏。以爲試取慰悅之地。何如。上曰。依爲之。出擧條又下敎曰。此係慰悅之政。何妨設行。御將則何以爲之耶。有大曰。臣營則財用近甚不敷。故今方趑趄未決矣。善復曰。濬川之役。將欲待晴爲之。故敢達矣。上曰。從便處之。可也。上曰。謄錄抄出之役。今至何境。魯鎭璹曰。姑待各司謄錄之畢到。釐正其疊出後。可以入啓矣。上曰。各司謄錄。不一其規。亦不可不更爲抄出矣。仍命次對先退。上曰。違牌臺諫。方命更招。兩司則待其承牌。出去傳啓。可也。命書榻敎曰。違牌臺諫只推。更爲牌招。又下敎曰。諫長旣命只推。亦爲出牌。命退。諸臣以次退出。